— Перад нашай сустрэчай, Пётр Георгіевіч, я пацікавіўся ў інтэрнэце сітуацыяй на рынку надомнай працы ў нашай краіне. І ведаеце, быў трохі здзіўлены і колькасцю прапаноў, і іх нечаканым зместам таксама. Людзі часам звязваюць празмерна вялікія надзеі з працаўладкаваннем праз інтэрнэт. Шукаю працу на даму. Магу пачаць у любы час. Разгледжу ўсе варыянты. Ці вось: Энергічная, пісьменная, камунікабельная, валодаю італьянскай і англійскай мовамі. Шукаю працу, пажадана надомную. Ёсць і не зусім звычайныя, на мой погляд, прапановы: Запрашаем да супрацоўніцтва жанчын ад 22 да 32 гадоў, гатовых стаць сурагатнымі маці. Афіцыйны дагавор. Высокая аплата. Як вам гэта падабаецца?